b'\n_START_ARTICLE_\nHerbert Lumsden\n_START_SECTION_\nMellemkrigs\xc3\xa5rene\n_START_PARAGRAPH_\nDen 19. april 1923 giftede Lumsden sig med Alice Mary Roddick i Northaw. De fik to s\xc3\xb8nner. Lumsden fortsatte med at g\xc3\xb8re tjeneste i artilleriet indtil den 24. juni 1925, hvor han blev overf\xc3\xb8rt til 12. Royal Lancers, et kavaleriregiment. I august samme \xc3\xa5r, blev han efter 8 \xc3\xa5r som l\xc3\xb8jtnant, forfremmet til kaptajn. Han var en ivrig rytter, trods sin h\xc3\xb8jde p\xc3\xa5 1,83 m, og deltog i flere Grand National-v\xc3\xa6ddel\xc3\xb8b. I 1926 vandt han den prestigefyldte Grand Military Gold Cup ved Sandown p\xc3\xa5 Foxtrot._NEWLINE_I 1929 var Lumsden p\xc3\xa5 Staff College, Camberley og bestod kurset, hvilket gav ham ret til at s\xc3\xa6tte et psc efter sit navn. Efter at v\xc3\xa6re blevet forfremmet til major i 1931, bekl\xc3\xa6dte han forskellige stabsjob i kavaleriet i de n\xc3\xa6ste fire \xc3\xa5r. Han var GSO-3 p\xc3\xa5 Aldershot Command, og derp\xc3\xa5 brigademajor for 1. kavaleri-brigade. Efter en periode uden kommando, blev han GSO-2 p\xc3\xa5 Staff College inden han i 1938 fik kommandoen over sit gamle regiment 12. Royal Lancers efter oberst Richard McCreery. Han havde fortsat kommandoen over regimentet, som nu var udstyret med pansrede biler, ved 2. verdenskrigs udbrud.\n_START_SECTION_\n2. Verdenskrig\n_START_PARAGRAPH_\nLumsden fik megen ros for sin ledelse af regimentet under tilbagetr\xc3\xa6kningen til Dunkerque i 1940, som del af British Expeditionary Force. For sin indsats blev han tildelt Distinguished Service Order. Han blev forfremmet og havde kommandoen over en kampvognsbrigade, inden han blev udn\xc3\xa6vnt til general for 6. pansrede division hjemme i Storbritannien._NEWLINE_Den 5. november 1941, fik han overdraget kommandoen over den britiske 1. pansrede division. Det var i denne funktion, han f\xc3\xb8rste gang kom i kamp i Nordafrika. Han var ilter og ret \xc3\xb8mskindet, og sk\xc3\xa6ndtes ofte med sine kolleger og overordnede. Sk\xc3\xa6nderier om ordrer, bidrog meget til det britiske nederlag i Slaget ved Gazala. Han blev s\xc3\xa5ret to gange i 1942 og fik en bj\xc3\xa6lke til sin DSO og da han kom tilbage, overlevede han Bernard Law Montgomerys udrensning blandt kommand\xc3\xb8rerne i den 8. Arm\xc3\xa9. Han blev udn\xc3\xa6vnt til kommand\xc3\xb8r for det 10. Korps inden det Andet slag om el-Alamein efter at Brian Horrocks havde afsl\xc3\xa5et at tage posten. Lumsden kom ikke godt ud af det med Montgomery._NEWLINE_Montgomery var meget utilfreds med, at Lumsden tilsyneladende var tilbageholdende med at gennemf\xc3\xb8re energiske offensive operationer under slaget og hans p\xc3\xa5st\xc3\xa5ede langsommelighed i forf\xc3\xb8lgelsen af det retirerende Afrikakorps. Lumsden blev frataget kommandoen i januar 1943, kort tid efter Alamein-slaget._NEWLINE_Lumsden fik herefter kommandoen over 8. Korps i Storbritannien, indtil han blev sendt til Stillehavet som Winston Churchills milit\xc3\xa6re repr\xc3\xa6sentant overfor MacArthur. Han blev dr\xc3\xa6bt p\xc3\xa5 stedet af et japansk kamikazefly, mens han stod p\xc3\xa5 broen af USS New Mexico og betragtede bombardementet ved Lingayen Gulf den 6. januar 1945.'